jungle
Jungle, (af hindi jangal, af sanskrit jangala 'ørken', dvs. 'udyrket land'), en ret uspecifik betegnelse for forskellige typer af tropisk vegetation. Betegnelsen blev oprindelig anvendt af briterne i Indien i betydningen udyrket område, men anvendes nu næsten altid i botanikken i betydningen sekundær skov eller krat, dvs. opstået ved tilgroning af tidligere dyrkede marker eller haver. Vegetationen er ofte præget af lianer, tornede buske og stive græsser, hvorfor den er vanskelig at trænge igennem. Betegnelsen indgår i en række forbindelser, hvor der hentydes til noget vildtvoksende og uorganiseret eller noget, der ligger uden for det menneskelige samfund og civilisationen, fx junglelov.